b'\n_START_ARTICLE_\nMatias Myttynen\n_START_SECTION_\nSeuraura\n_START_PARAGRAPH_\nMyttynen on Tampereen Ilveksen kasvatti. H\xc3\xa4n toimi kaudella 2005\xe2\x80\x932006 seuran C-nuorten kapteenina ja oli C-nuorten SM-karsinnoissa Ilveksen paras pistemies ja sy\xc3\xb6tt\xc3\xa4j\xc3\xa4 tehoilla 13+21=34. Myttynen kuului joukkueen kapteenistoon my\xc3\xb6s seuraavalla kaudella B-nuorissa. Huhtikuussa 2008 h\xc3\xa4n teki Ilveksen kanssa 2+1-vuotisen SM-liigasopimuksen, mutta Myttynen ei kuitenkaan tehnyt liigadebyytti\xc3\xa4\xc3\xa4n viel\xc3\xa4 kaudella 2008\xe2\x80\x932009. H\xc3\xa4n debytoi kuitenkin miesten peleiss\xc3\xa4 pelattuuaan kuusi Mestis-ottelua alle 20-vuotiaiden maajoukkueessa tehopistein 1+3=4._NEWLINE_Kaudella 2009\xe2\x80\x932010 Myttynen oli Ilveksen SM-liigajoukkueen mukana runkosarjan alusta asti. N\xc3\xa4in ollen h\xc3\xa4n teki liigadebyyttins\xc3\xa4 kauden avauskierroksella 10. syyskuuta 2009 paikallisottelussa Tapparaa vastaan. Myttynen sai siin\xc3\xa4 j\xc3\xa4\xc3\xa4aikaa 12.25 minuuttia. Liigauransa avausmaalin h\xc3\xa4n teki 29. lokakuuta 2009 vieraissa Saimaan Palloa vastaan. Myttynen kuului syksyn 2009 positiivisiin yll\xc3\xa4tt\xc3\xa4jiin, mutta kev\xc3\xa4tkaudella h\xc3\xa4nen suorituksensa vajosivat, eik\xc3\xa4 Myttynen pelannut viel\xc3\xa4 t\xc3\xa4ytt\xc3\xa4 SM-liigakautta. Yhteens\xc3\xa4 h\xc3\xa4nen tulokaskautensa toi 38 runkosarja- ja kolmessa liigakarsintaottelussa tehot 2+2=4. Myttynen pelasi kauden aikana my\xc3\xb6s yhteens\xc3\xa4 seitsem\xc3\xa4n Mestis-ottelua Lemp\xc3\xa4\xc3\xa4l\xc3\xa4n Kisassa ja alle 20-vuotiaiden maajoukkueessa. Myttynen vahvisti my\xc3\xb6s Ilveksen A-nuoria, jotka voittivat SM-pronssia kev\xc3\xa4\xc3\xa4ll\xc3\xa4 2010._NEWLINE_Kausi 2010\xe2\x80\x932011 oli Myttyselle ensimm\xc3\xa4inen kokonainen SM-liigassa. H\xc3\xa4n teki my\xc3\xb6s liigan yhden kauden piste-enn\xc3\xa4tyksens\xc3\xa4 tehty\xc3\xa4\xc3\xa4n 54 runkosarjaottelussa tehot 9+10=19. Onnistuneen kauden j\xc3\xa4lkeen Myttyselle tarjottiin kahden hy\xc3\xb6kk\xc3\xa4\xc3\xa4v\xc3\xa4n ketjun sentterin roolia kaudeksi 2011\xe2\x80\x932012, mutta ei onnistunut t\xc3\xa4ytt\xc3\xa4m\xc3\xa4\xc3\xa4n sit\xc3\xa4 ja pelasi kautensa l\xc3\xa4hinn\xc3\xa4 edelliskaudelta tutussa roolissaan._NEWLINE_Toukokuussa 2012 Myttynen teki vuoden mittaisen sopimuksen Ruotsin toiseksi korkeimmalla sarjatasolla HockeyAllsvenskanissa pelanneen Bor\xc3\xa5s HC:n kanssa, mutta joukkue menetti talousvaikeuksien takia sarjapaikkansa ennen kauden 2012\xe2\x80\x932013 alkua. Myttynen siirtyi n\xc3\xa4in ollen kaudeksi 2012\xe2\x80\x932013 kolmivuotisella sopimuksella JYPiin. H\xc3\xa4nen kautensa j\xc3\xa4i kuitenkin hieman rikkonaiseksi loukkaantumisten takia. Myttynen voitti kauden p\xc3\xa4\xc3\xa4tteeksi SM-pronssia. H\xc3\xa4n pelasi kauden aikana my\xc3\xb6s seitsem\xc3\xa4n ottelua sarjatasoa alempana JYP-Akatemiassa._NEWLINE_Kauden 2013\xe2\x80\x932014 Myttynen aloitti kohtalaisen hyvin alempien ketjujen roolissa. H\xc3\xa4n oli pitk\xc3\xa4\xc3\xa4n loukkaantuneena, eik\xc3\xa4 mahtunut toivuttuaan kuin kerran JYPin kokoonpanoon. Myttynen voitti kauden aikana joukkueessa European Trophyn mestaruuden._NEWLINE_Kaudeksi 2014\xe2\x80\x932015 Myttynen siirtyi Ven\xc3\xa4j\xc3\xa4n toiseksi korkeimmalle sarjatasolle kazakstanilaisjoukkue HK Kaztsink-Torpedon riveihin. Sielt\xc3\xa4 h\xc3\xa4n jatkoi hein\xc3\xa4-elokuun 2015 vaihteessa 5. syyskuuta asti kest\xc3\xa4v\xc3\xa4ll\xc3\xa4 try-out -sopimuksella Allsvenskanin VIK V\xc3\xa4ster\xc3\xa5s HK:hon. Myttynen sai jo parin viikon j\xc3\xa4lkeen jatkosopimuksen loppukaudeksi 2015\xe2\x80\x932016. H\xc3\xa4n oli V\xc3\xa4ster\xc3\xa5sin kolmanneksi paras pistemies tehoilla 14+15=29._NEWLINE_Syyskuussa 2016 Myttynen siirtyi lokakuun loppuun asti ulottuvalla koeaikasopimuksella Kalevan Palloon paikkaamaan Ville-Vesa Vainiolan loukkaantumista. Lokakuun puolen v\xc3\xa4lin j\xc3\xa4lkeen h\xc3\xa4n sai loppukauden 2016\xe2\x80\x932017 kattavan jatkosopimuksen. Myttysen itseluottamus nousi h\xc3\xa4nen aiempiin liigakausiinsa n\xc3\xa4hden ja h\xc3\xa4n teki todellisen l\xc3\xa4pimurron. Myttynen oli tehoilla 14+25=39 KalPan toiseksi paras sy\xc3\xb6tt\xc3\xa4j\xc3\xa4 ja h\xc3\xa4n jakoi joukkueen sis\xc3\xa4isen pistep\xc3\xb6rssin kolmannen sijan Jesse Mankisen kanssa. Myttynen voitti kauden p\xc3\xa4\xc3\xa4tteeksi SM-hopeaa. Joulukuussa 2016 h\xc3\xa4n teki KalPan kanssa kaksivuotisen jatkosopimuksen._NEWLINE_Kaudeksi 2017\xe2\x80\x932018 Myttynen siirtyi vuoden mittaisella sopimuksella KHL:n kiinalaisjoukkue Kunlun Red Stariin. H\xc3\xa4n aloitti kautensa vahvasti tekem\xc3\xa4ll\xc3\xa4 avausottelussa kaksi maalia. Kunlunin p\xc3\xa4\xc3\xa4valmentaja Mike Keenan antoi Myttyselle paljon vastuuta k\xc3\xa4rkiketjuissa, mutta h\xc3\xa4n ei tehnyt syyskauden edetess\xc3\xa4 kuitenkaan enemp\xc3\xa4\xc3\xa4 maaleja ja onnistui tekem\xc3\xa4\xc3\xa4n 17 pelaamassaan ottelussa kaikkiaan vain kolme tehopistett\xc3\xa4. Marraskuussa 2017 seura lopulta kauppasi Myttysen Vitjaz Podolskiin vaihdossa h\xc3\xa4nelle KalPasta tuttuun joukkuetoveriin Jaakko Rissaseen. Kaudeksi 2018\xe2\x80\x932019 Myttynen siirtyi jatkamaan KHL-uraansa vuoden mittaisella sopimuksella latvialaisjoukkue Dinamo Riikaan._NEWLINE_Myttynen siirtyi kaudeksi 2019\xe2\x80\x932020 jatkamaan KHL-uraansa vuoden mittaisella sopimuksella Jokereihin. Siirron taustalla oli my\xc3\xb6s joukkueen tarve paikata pitk\xc3\xa4aikaisia loukkaantumisia. H\xc3\xa4n j\xc3\xa4i Jokereissa lopulta varsin pieneen rooliin ja pelasi kuusi runkosarjaottelua ilman tehopisteit\xc3\xa4, kunnes Myttysen sopimus purettiin yhteisymm\xc3\xa4rryksess\xc3\xa4 lokakuussa 2019. Seuraavana p\xc3\xa4iv\xc3\xa4n\xc3\xa4 h\xc3\xa4nen vahvistettiin siirtyv\xc3\xa4n loppukauden kattavalla sopimuksella Ruotsin SHL-liigan Malm\xc3\xb6 Redhawksiin.\n_START_SECTION_\nMaajoukkueura\n_START_PARAGRAPH_\nMyttynen pelasi alle 20-vuotiaiden MM-kilpailuissa vuonna 2010 ja alle 18-vuotiaiden MM-kilpailuissa vuonna 2008. H\xc3\xa4n on kuulunut my\xc3\xb6s Suomen alle 17-vuotiaiden maajoukkueen kapteenistoon._NEWLINE_Suomen A-maajoukkueessa Myttynen on pelannut kolme ottelua tehopistein 1+1=2. H\xc3\xa4n teki A-maajoukkuedebyyttins\xc3\xa4 Euro Hockey Challengessa 5. huhtikuuta 2018 Turun Marli Areenalla Valko-Ven\xc3\xa4j\xc3\xa4\xc3\xa4 vastaan. Myttynen ker\xc3\xa4si ottelussa kolme kahden minuutin j\xc3\xa4\xc3\xa4hy\xc3\xa4. Ensimm\xc3\xa4isen A-maajoukkuemaalinsa h\xc3\xa4n teki kolmannessa ottelussaan 12. huhtikuuta 2018 Riiassa Latviaa vastaan. Myttysen osuma j\xc3\xa4i Suomen 0\xe2\x80\x935-voittoon p\xc3\xa4\xc3\xa4ttyneen ottelun ratkaisumaaliksi. H\xc3\xa4n sai ottelussa my\xc3\xb6s sy\xc3\xb6tt\xc3\xb6pisteen Antti Suomelan tekem\xc3\xa4\xc3\xa4n maaliin.\n_START_SECTION_\nMuuta\n_START_PARAGRAPH_\nMyttynen seurustelee aitajuoksija Lotta Haralan kanssa. Pariskunta esiintyi vuonna 2019 esitetyss\xc3\xa4 L\xc3\xa4tk\xc3\xa4 Love -tositelevisiosarjassa.'